বাংলাদেশের সর্বোচ্চ তদন্ত সংস্থা ‘দুদক’ বিশ্বব্যাংকের অভিযোগের ভিত্তিতে পদ্মা সেতুর মূল কাজের ঠিকাদার নিয়োগের তদন্তে আমার বা আমার প্রতিষ্ঠিত প্রতিষ্ঠানের কোনো সম্পৃক্ততা খুঁজে পায় নি। প্রতিটি কাজ যেহেতু আমি স্বচ্ছতা ও সততার সাথে করেছি, সেহেতু পরামর্শক নিয়োগের ক্ষেত্রেও আমার কোনো নেতিবাচক সম্পৃক্ততা পাওয়া যায় নি। যেখানে বিশ্বব্যাংকের একটি ডলারও ব্যয় হয় নি, যেখানে কোনো অর্থ ছাড় হয় নি, কোনো কার্যাদেশ প্রদান করা হয় নি, সে ক্ষেত্রে অনুমান নির্ভর, কল্পনাপ্রসূত, অসত্য অভিযোগ উত্থাপন অবান্তর। প্রসঙ্গত পদ্মা সেতুর পরামর্শক নিয়োগে দরপ্রস্তাব পাওয়া গেছে ৩৭ মিলিয়ন ডলার। পত্র-পত্রিকায় অভিযোগ উঠেছে, পদ্মা সেতুর পরামর্শক নিয়োগে ৩৫ মিলিয়ন ডলার ঘুষ লেনদেন হয়েছে। পত্রিকার এই রিপোর্টের সূত্র ধরে এককালে ঢাকা বিশ্ববিদ্যালয়ের শিক্ষক, বর্তমান বিরোধীদলের দুই নীতিনির্ধারণী রাজনীতিবিদ টকশোতে, সমাবেশে বলেছেন, “৩৫ মিলিয়ন লেনদেন সত্য ঘটনা, আমরা জানি, ঘুষ লেনদেন ছাড়া এ ধরনের কাজ হয় না।” ৩৭ মিলিয়ন দর প্রস্তাবের মধ্যে ৩৫ মিলিয়ন ডলার ঘুষ লেনদেন রাজনীতিবিদদের এ বক্তব্য থেকে কারও বুঝতে অসুবিধা হয় না যে, পদ্মা সেতু এক অপপ্রচারের শিকার। পত্রিকার অপপ্রচারে বিভ্রান্ত হয়ে জেনেশুনে, দেশের প্রচলিত রাজনীতির কারণে তারা এ ধরনের মন্তব্য করেছেন। অবশ্য বিরোধী দলের অন্য একজন খ্যাতিমান রাজনীতিবিদ, বিশিষ্ট আইনজ্ঞ ব্যারিস্টার মওদুদ আহমদ পদ্মা সেতু প্রকল্প বিষয়ে আমাকে জড়িয়ে এক সমাবেশে বক্তব্য দেন। আমি টেলিফোনে বিষয়টি তার নজরে আনি। তিনি বলেন, “আবুল ভাই, আমি জানি, আপনি পদ্মা সেতুর অভিযোগে সম্পৃক্ত নন, রাজনীতিক কারণে আমাকে এ বক্তব্য রাখতে হয়েছে।” দুঃখের বিষয় এ ধরনের অবাস্তব খবরকে কেন্দ্র করে মধ্যরাতে কতিপয় গুণীজনও আলোচনা-সমালোচনা করেছেন। হতে পারে তারা পদ্মাসেতু প্রকল্পের টেকনিক্যাল বিষয় সম্পর্কে জ্ঞাত ছিলেন না কিংবা জ্ঞাত হওয়ার সুযোগ পান নি। শুধু প্রচারিত মিথ্যা অভিযোগের ভিত্তিকে ‘কান নিয়েছে চিলে’ সূত্রে কথা বলেছেন। অথচ হাত দিয়ে দেখেননি কানটা যথাস্থানে ছিল কিনা। কতিপয় পত্রিকার এসব অসত্য লেখা এবং এ অসত্য লেখার ভিত্তিতে সুধীজনদের আলোচনা এবং সে সময়কার বিশ্বব্যাংকের কান্ট্রি ডিরেক্টর গোল্ড স্টেইনের বক্তব্য ও কার্যক্রম পদ্মা সেতুর বিষয়ে অসত্যকে উচ্চকিত করেছে। এ প্রসঙ্গে দৈনিক যুগান্তর পত্রিকায় ২৫ জুলাই ২০১৩ তারিখে প্রকাশিত জনাব আজিজুল ইসলাম ভুঁইয়া’র একটি লেখা সংযুক্ত করা হলো।